Regulatorno telo za elektronske medije je u zvaničnom odgovoru građanima koji su uputili prijavu povodom emitovanja promotivnog spota Srpske napredne stranke objavilo 189 imejl adresa podnosilaca prijava, saopštila je CRTA.

Foto: Screenshot YouTube/Srpska napredna stranka

Na ovaj način lični podaci, vidljivi iz mnogih adresa, postali su dostupni bez pristanka osobe na koju se oni odnose.

Crta je podnela prijavu Povereniku za informacije od javnog značaja i zaštitu podataka o ličnosti kako bi sproveo nadzor nad REM i utvrdio da li su na ovaj način povređene odredbe zakona kojima se uređuje obrada podataka o ličnosti.

Na adresu REM pristiglo je više od 900 prijava u okviru akcije #ProbudiREM koju je Crta pokrenula povodom emitovanja promotivnog spota SNS van predizborne kampanje u okviru informativnog programa na televizijama sa nacionalnom frekvencijom. REM je doneo odluku da je emitovanje spota u skladu sa zakonom i odbacio sve prijave kao neosnovane. Crta je uputila apel Odboru za kulturu i informisanje Narodne skupštine da preispita kvalitet rada REM zbog donete odluke, ali na sednici održanoj 13. februara Odbor nije razmatrao dopis Crte.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se